b'\n_START_ARTICLE_\nMilitari (cartier)\n_START_SECTION_\nIstorie\n_START_PARAGRAPH_\nCartierul Militari este un cartier vechi, fost\xc4\x83 comun\xc4\x83, care \xc8\x99i-a p\xc4\x83strat aspectul rural p\xc3\xa2n\xc4\x83 \xc3\xaen anii \'70, deoarece cuprindea preponderent case, acestea fiind treptat demolate pentru a se face loc blocurilor cu zece etaje. Primul \xc8\x99ir de blocuri a fost dat \xc3\xaen folosint\xc4\x83 \xc3\xaen anul 1966 \xc8\x99i include, printre altele blocurile 22, 21, 20 de pe latura nordic\xc4\x83 a bulevardului Iuliu Maniu (fost P\xc4\x83cii)._NEWLINE_Toponimul Militari provine de la faptul c\xc4\x83 \xc3\xaen, secolul al XIX-lea, aici era o zon\xc4\x83 de instruc\xc8\x9bie militar\xc4\x83, probabil \xc8\x99i o garnizoan\xc4\x83._NEWLINE_O perioad\xc4\x83, a func\xc8\x9bionat aici "Pirotehnia Armatei".\n_START_SECTION_\nAdministra\xc8\x9bie \xc8\x99i economie\n_START_PARAGRAPH_\nDin punct de vedere al spa\xc8\x9biului verde, cartierul Militari nu st\xc4\x83 foarte bine. Aici exist\xc4\x83 c\xc3\xa2teva parcuri mici, dar care sunt mai degrab\xc4\x83 locuri de joac\xc4\x83. Singurul parc mai mare este Parcul Politehnicii._NEWLINE_\xc3\x8en cartier exist\xc4\x83 dou\xc4\x83 pie\xc8\x9be, o sec\xc8\x9bie de poli\xc8\x9bie \xc8\x99i un birou de constat\xc4\x83ri accidente u\xc8\x99oare, 8 gr\xc4\x83dini\xc8\x9be, 9 \xc8\x99coli generale, dou\xc4\x83 licee, dou\xc4\x83 grupuri \xc8\x99colare \xc8\x99i Universitatea Politehnic\xc4\x83. De asemenea, \xc3\xaen cartierul Militari este amplasat \xc8\x99i complexul studen\xc8\x9besc Leu. \xc3\x8en prezent, cartierul Militari dispune de toate utilit\xc4\x83\xc8\x9bile necesare (ap\xc4\x83, canalizare, gaze, telefon, internet), iar infrastructura rutier\xc4\x83 a fost modernizat\xc4\x83._NEWLINE_Cartierul Militari are avantajul de a beneficia de foarte multe centre comerciale. Este vorba despre complexul comercial Sir, Cora Lujerului, Carrefour Militari, Metro Militari, BricoDepot Militari (fost BricoStore Militari), Praktiker Militari, Hornbach Militari, Mobexpert Militari, Kaufland Militari si Auchan Militari. De asemenea, mall-urile Plaza Rom\xc3\xa2nia si AFI Palace Cotroceni sunt situate \xc3\xaen imediata apropiere a cartierului Militari. Alte avantaje ale acestui cartier sunt re\xc8\x9belele de transport RATB \xc8\x99i Metrorex. Astfel, prin zona estic\xc4\x83 a cartierului trece o linie de tramvai deservit\xc4\x83 de RATB pe traseul 41, \xc8\x99i \xc3\xaen afar\xc4\x83 de aceasta este traversat de troleibuze \xc8\x99i autobuze care fac leg\xc4\x83tura cu alte zone din Bucure\xc8\x99ti, inclusiv cu centrul Capitalei. Pe teritoriul cartierului Militari se afl\xc4\x83 5 sta\xc8\x9bii de metrou._NEWLINE_Unul dintre dezavantajele cartierului Militari este zgomotul. Conform unei h\xc4\x83r\xc8\x9bi acustice a Capitalei, \xc3\xaen cartierul Militari se \xc3\xaenregistreaz\xc4\x83 circa 70 de decibeli, aceasta fiind \xc8\x99i media pe Bucure\xc8\x99ti. De asemenea, Militariul este un cartier destul de pr\xc4\x83fuit, din cauz\xc4\x83 c\xc4\x83 aici se construie\xc8\x99te foarte mult. Printre ansamblurile reziden\xc8\x9biale care au fost ridicate c\xc3\xa2t ai clipi se num\xc4\x83r\xc4\x83 West Park, Quadra Place, Sema Park, Ten Blocks, Prim\xc4\x83vara Lujerului, Militari Residence.'